Wat weerhou jou van finansiële vryheid? - Jou Geld | Solidariteit WêreldJou Geld | Solidariteit Wêreld
Tuis › Artikels › Wat weerhou jou van finansiële vryheid?
Om kop bo water te probeer hou met hemelhoë lewenskostes, toenemende skuldsituasies, oormatige bestedingsgeleenthede en daardie versoekings vir onmiddellike bevrediging is slegs 'n paar probleme wat jou daarvan kan weerhou om finansiële vryheid te ervaar.
"Wanneer en sodra jy jou skuld afbetaal het, 'n noodfonds vir jouself of jou huishouding gestig het en die inkomste het om jou lewensdoelwitte te bereik asook om ook jou lewenskoste te dek, kan jy finansiële vryheid terugeis en bereik," beklemtoon Carla Oberholzer, skuldadviseur by DebtSafe.
Hier is 'n paar alledaagse struikelblokke wat jou van finansiële vryheid kan weerhou en wenke hoe om hulle te bowe te kom:
Indien jy minder verdien as die skuld wat jy het en elke maand meer 'maand as geld' oor het, is jou inkomste onvoldoende.
Verhoog jou inkomstebedrag deur 'n verhoging te regverdig, of kyk uit vir 'n werk wat meer betaal (om 'n beter werksgeleentheid te vind verg tyd en uithouvermoë, maar dit is moontlik).
Jy kan ook in jou vrye tyd doen waarvan jy hou en wat jy tot jou beskikking het gebruik om 'n addisionele inkomste te verdien.
Het jy toegang tot 'n rekenaar en is jy 'n gerespekteerde skrywer of redakteur? Hoekom probeer jy nie vryskutwerk nie?
Hou jy daarvan om te kook en het jy 'n stoof beskikbaar? Waarom nie een keer per week gesonde, tuisgemaakte maaltye voorberei nie (jy kan jou gasverbruik of elektrisiteitskoste beperk).
Die geleenthede is eindeloos; die sleutel is om iewers te begin.
Onbepaalde finansiële doelwitte
Wanneer jy weet waarheen jy op pad is en wat jy binne 'n spesifieke tydraamwerk moet bereik, sal jy die nodige rigting en motivering hê om jou doelwitte te kan bereik. Indien jy geen geld-aspirasies het nie, sal dit die teenoorgestelde uitwerking hê. Stel duidelike doelwitte. Hersien gereeld jou lys en onthou om jou 'doelwitbereikingsdatums' via jou kalender ook by te voeg.
Gebrek aan finansiële kennis/opvoeding
Alhoewel jy nie voorheen die geleentheid gehad het om te leer hoe geld werk nie, kan dit juis jou motivering wees om moeite te doen en jou basiese begrip van persoonlike finansies op te knap.
Maak gebruik van hulpbronne wat tot jou beskikking is en verbreed jou kennis.
Jy sal verbaas wees hoeveel opvoedkundige kanale daar is.
Luister na betroubare kundiges se gesprekke, maak gebruik van boeke en aanlynleesmateriaal, of
Raadpleeg 'n betroubare kundige om jou te help om gesonde finansiële besluite te neem.
Finansiële vryheid is nie kinderspeletjies nie, maar dit is uitvoerbaar deur doelbewuste gedragsaanpassings by jou lewenstyl en daaglikse roetine te voeg. Gestel jy herinner jouself voortdurend aan jou verantwoordelikhede: Jy hou by jou begroting, sê 'nee' vir impulsiewe aankope, vermy om ekstra skuld aan te gaan (maak nie saak hoe aanloklik die bemarkingsboodskap mag wees nie) en fokus eerder op jou 'behoeftes' in plaas van jou 'begeertes'.
Kan jy werklik effektief spaar vir daardie vakansie indien jy eers nog verskeie skuld moet delg?
Dit is voordelig om 'n finansiële plan in plek te hê – stel 'n begroting op, voeg jou doelwitte dienooreenkomstig by en dui jou prioriteite aan. Byvoorbeeld, om eerste jou skuld een vir een af te betaal of om vir jou korttermyndoelwit te spaar.
Eksterne faktore (buite jou beheer, soos byvoorbeeld brandstofverhogings, voedselprysstygings en inflasie).
Daar is verskeie dinge waaroor jy geen beheer het nie, maar jy kan wel probeer om jou eie finansies te bestuur deur 'n paar veranderinge te bewerkstellig.
Pas basiese beginsels toe – indien jy meer geld benodig vir kruideniersware of ander lewenskoste, hersien jou vorige drie maande se bankstate vir enige 'besteding- of spaarlekkasies' wat jy dadelik kan begin uitsny. En hersien weer jou versekeringskontrakte en diensooreenkomste (soos daardie gimnasiumkontrak wat jy selde van gebruik maak óf jou selfoonkontrak wat buitensporig hoog is).
Indien jy alles al probeer het en steeds geen uitweg deur die donker tonnel sien om finansiële vryheid te bereik nie, is dit tyd om kundiges se hulp in te kry. Oorweeg die raad van betroubare finansiële beplanners, jou bankier of aanbevole professionele persone. Wanneer jy hulp benodig en tans 'n bron van inkomste verdien en ernstige skuldprobleme het, kan jy ook 'n geregistreerde skuldberader/skuldberaderfirma kontak wat gereguleer word deur die Nasionale Kredietreguleerder (NKR) en onder die Nasionale Kredietwet funksioneer.
Klink die kwessies hierbo gelys bekend? Moet onder geen omstandighede moed opgee nie. Jy kan jou finansiële vryheid terugeis; al wat jy hoef te doen is om die struikelblokke wat in jou pad staan te verwyder.
Miskien wil jy graag van beroep verander en mense help om meer finansieel onafhanklik te raak.
Solidariteit Beroepsgildes is 'n gemeenskap wat jou nie net sterk maak in jou beroep nie, maar dit is 'n gemeenskap waar jy tuis voel, saam werk en saam leer. Dit is 'n gemeenskap wat hom daarop toespits om die beroep te beskerm, vir jongmense loopbaangeleenthede te skep, as waghond toesig te hou oor beroepe en met werkbare oplossings vir uitdagings vorendag te kom. Besoek gerus https://gildes.solidariteit.co.za/ vir meer inligting rakende jou beroepsgilde.